जोधपुर। मथुरादास माथुर अस्पताल के बाहर से एक युवक को अगवा किए जाने की सूचना से पुलिस की सांसें फूल गई। चंद मिनट में ही शहर के तमाम रास्तों पर पुलिस ने नाकाबंदी कर दी, लेकिन अपहर्ता और उस युवक का कोई सुराग नहीं लगा। शाम तक अपहृत युवक ने खुद ही परिजनों को फोन किया।
रात तक जोधपुर पुलिस की सूचना पर नागौर पुलिस ने उस युवक को दस्तयाब कर लिया। इस संबंध में डीसीपी (पश्चिम) अजयपाल लांबा ने बताया कि अपहरण होने के बाद बार-बार युवक का खुद ही फोन करना और अन्य परिस्थितियां प्रारंभिक तौर पर संदिग्ध लग रही है। उस युवक से पूछताछ के बाद ही हकीकत सामने आ पाएगी।
शास्त्री नगर पुलिस ने बताया कि मूलतया बीकानेर के खाजूवाला निवासी रामूराम सांसी (30) पुत्र पेमाराम बालेसर में अपने ससुराल में ही रहकर काम करता है। सोमवार सुबह वह जोधपुर के एमडीएम अस्पताल के बाहर आया था। दोपहर करीब ढाई बजे 108 एंबुलेंस के कॉल सेंटर से सूचना मिली कि रामूराम का एमडीएमएच के बाहर से अपहरण हो गया है।
पुलिस टीम को पता लगा कि अपहृत युवक ने खुद ही अपने अपहरण होने की जानकारी अपने मामा को दी थी। उसके मामा ने पुलिस कंट्रोल रूम में फोन करने की बजाय 108 पर सूचना दी। वहां से पुलिस कंट्रोल रूम को सूचना मिली। इसमें भी युवक ने काली स्कॉर्पियो गाड़ी में बैठे अपहर्ताओं और गाड़ी के नंबर भी बताए। देर शाम पुलिस के पास सूचना आई कि रामूराम ने अपने परिजनों को फोन कर बताया कि अपहर्ता उसके हाथ-पैर बांधकर सूनसान इलाके में फेंक गए हैं।
इस पर थानाधिकारी सुभाष शर्मा ने भी उसके मोबाइल पर बातचीत की। इस दौरान पुलिस उसकी लोकेशन का पता लगा चुकी थी और पुलिस उपायुक्त की सूचना पर नागौर पुलिस भी उस स्थान के लिए रवाना हो चुकी थी। बाद में रामूराम मुख्य मार्ग पर स्थित एक ढाबे पर मिला। जोधपुर से एक पुलिस टीम नागौर के लिए रवाना की गई हैं। उसके आने के बाद ही पूरे मामले का खुलासा हो पाएगा।
hin_Deva hin_Deva hin_Deva hin_Deva hin_Deva